സെന്ട്രല് ജയിലിലെ റെയ്ഡ് പുലര്ച്ചെ വരെ നീണ്ടു: പിടികൂടിയത് രണ്ടര കിലോ കഞ്ചാവ്, മൂന്ന് മൊബൈല് ഫോണുകള് ഒരു കഞ്ചാവ് ബീഡിക്ക് അന്പത് രൂപ കണ്ണൂര് : കണ്ണൂര് സെന്ട്രല് ജയിലില് ലഹരിവസ്തുക്കളും മൊബൈല് ഫോണുകള്ക്കും വേണ്ടിയുള്ള റെയ്ഡ് തുടരുന്നു. ഇന്നലെ പുലര്ച്ചെ വരെ നീണ്ട റെയ്ഡില് രണ്ടര കിലോയോളം വരുന്ന കഞ്ചാവും മൂന്ന് മൊബൈല് ഫോണുകളും പിടികൂടി.പുറത്ത് നിന്നുള്ള സംഘമാണ് ജയിലില് കഞ്ചാവ് എത്തിക്കുന്നതെന്നാണ് വിവരം. ഇന്നലെ പിടികൂടിയ കഞ്ചാവിന് 25000 രൂപയോളം വരും. ബീഡി, ഹെഡ് സെറ്റ്, പവര്ബാങ്കും പിടികൂടിയിട്ടുണ്ട്.ഭക്ഷണം ഉണ്ടാക്കാനായി അഞ്ച് തടവുകാരെ സെല്ലില് നിന്നു കിച്ചണില് വിട്ടിരുന്നു. ഇതിനിടെ ഏഴാം ബ്ളോക്കിലെ ഒരു തടവുകാരന് ബ്ളോക്കിലെ ടോയ്ലറ്റില് പോകണമെന്ന് വാര്ഡന്മാരോട് ആവശ്യപ്പെട്ടു. കിച്ചണിനടുത്ത് ടോയ്ലറ്റുള്ളപ്പോള് ബ്ളോക്കില് പോകണമെന്ന് വാശി പിടിച്ചപ്പോള് ജീവനക്കാര് പിന്തുടരുകയായിരുന്നു. കമ്ബി വേലി ചാടിക്കടന്ന് മതിലിനരികെ എത്തിയ തടവുകാരന് വലിയ പൊതിയുമായി വരുന്നതാണ് ജീവനക്കാര് കണ്ടത്. ഇതേ തുടര്ന്ന് നടത്തിയ പരിശോധനയിലാണ് കഞ്ചാവാണെന്ന് തെളിഞ്ഞത്. ഇവിടെ വച്ച് ഈ തടവുകാരന് ഫോണ് ചെയ്യുന്നതായും സി.സി.ടി.വിയില് കണ്ടെത്തി.ഇതിനിടെ ഈ തടവുകാരന്റെ ബ്ളോക്കില് പരിശോധന നടത്തിയപ്പോഴാണ് രണ്ട് ഫോണുകള് കണ്ടെടുത്തത്.രണ്ടും സിം ഉള്ളവയാണ്. ഇതിലൊന്ന് സ്മാര്ട്ട് ഫോണ് ആണ്. നാല് പേരാണ് ഫോണും മറ്റു സാധനങ്ങളും എറിഞ്ഞു കൊടുത്തതെന്നും സി.സി.ടി.വി ദൃശ്യങ്ങളില് നിന്നു വ്യക്തമായി. പിടിയിലായ തടവുകാരനെ ചോദ്യം ചെയ്തപ്പോള് മറ്റൊരു തടവുകാരന് പറഞ്ഞിട്ടാണ് കഞ്ചാവ് എത്തിച്ചതെന്നായിരുന്നു മറുപടി. സെന്ട്രല് ജയില് സൂപ്രണ്ട് റോമിയോ ജോണിന്റെ നേതൃത്വത്തിലാണ് റെയ്ഡ് നടത്തിയത്. ജയിലുകളില് മൊബൈല് ഫോണും കഞ്ചാവും വ്യാപകമാകുകയാണെന്ന വിവരത്തെ തുടര്ന്നാണ് കണ്ണൂരിലും റെയ്ഡ് നടത്തിയത്. കഴിഞ്ഞ ശനിയാഴ്ച നടത്തിയ പരിശോധനയില് ജയില് വളപ്പില് മാരകായുധങ്ങളും മൊബൈല് ഫോണുകളും കുഴിച്ചിട്ട നിലയില് കണ്ടെത്തിയിരുന്നു. തടവുകാര് മൊബൈല് ഫോണ് സ്ഥിരമായി ഉപയോഗിക്കാറുണ്ടെന്ന വാര്ത്ത പുറത്തുവന്നതിന് പിന്നാലെയാണ് കര്ശന പരിശോധനക്ക് ജയില് ഡി.ജി.പി നിര്ദേശം നല്കിയിരുന്നത്.